Imtella' Novembru 19, 2020 - Aġġornata 19 Ta' Novembru, 2020 7:07pm Sa tmiem din is-sena, Infrastructure Malta se tkun sewwiet il-ħsarat li kellu l-pont taċ-Chadwick Lakes b'investiment ta' €150,000. Dan filwaqt li qed terġa' tibni mill-ġdid kilometri ta' toroq rurali meqjusa kruċjali għas-settur agrikolu. Il-pont mibni fuq żewġ arkati mill-Inġinier Ingliż Sir Osbert Chadwick lejn l-aħħar tas-Seklu 19 meta fforma Wied il-Qliegħa mistenni jerġa' jibda jintuża dalwaqt. L-istruttura kienet twessgħat 40 sena ilu, iżda din is-sena, wara ħsarat strutturali li ġarrbet, Infrastructure Malta investiet mija u ħamsin elf ewro biex bniet mill-ġdid tal-gverta tal-pont li jinsab fil-limiti tar-Rabat. Il-Ministru għall-Enerġija u l-Immaniġġjar tal-Ilma Michael Farrugia semma' kif ix-xogħlijiet qegħdin isiru f'kollaborazzjoni mal- Aġenzija għall-Enerġija u l-Ilma, li bħalissa wkoll qed twettaq proġett ta' €5 miljun mifrux fuq sentejn biex tirrijabilita Wied il-Qliegħa. "Nippruvaw inġibuh għall-glorja li kien fih oriġinarjament. Li fih jinżamm l-ilma tax-xita. Ikun ta' servizz għall-bdiewa jinżel l-isfel bħala underground water u li eventawlment is-sbuħija t'hawnhekk jistgħu jgawduwa l-familji Maltin." Il-Ministru tat-Trasport, Infrastruttura u Proġetti Kapitali Ian Borg qal li t-toroq huma kruċjali għas-settur agrikolu wkoll u semma' kif bħalissa Infrastructure Malta qed tagħmel xogħlijiet ta' titjib f'14-il triq rurali oħra f'diversi lokalitajiet, waqt li hemm ħafna aktar ippjanati għas-sena d-dieħla. "Għandek il-proġetti tal-maġġur li jkun jaf bihom kulħadd il-proġetti residenzjali l-familji li jgħixu f'dik it-triq tibdlilhom ħajjithom bħalissa għaddejin b'14-il triq u lestejna 233 waħda". Is-Segretarju Parlamentari għall-Fondi Ewropej, Stefan Zrinzo Azzopardi stqarr li dawn ix-xogħlijiet huma eżempju konkret ta' kif fondi Ewropej jistgħu jintużaw għall-benefiċċju ekoloġiku. Qal li b'dan l-intervent pajsaġġ Malti li jiġbor ukoll strutturi storiċi qed jiġi rrestawrata permezz ta' fondi Ewropej. Is-Sindku tar-Rabat Sandro Craus qal li f'ħidma konġunta bejn diversi aġenziji se jkunu qed jitħawwlu ammont sostanzjali ta' siġar filwaqt li se jitejjeb l-aċċess għall-bdiewa tal-inħawi.